《满庭芳 九日》
清代·万锦雯

坠叶敲窗，枯藤扫壁，西风吹老年华。自怜萍梗，岁岁客为家。

又是重阳节近，从何觅、桑苧煎茶。空回首，画溪云树，都被乱峰遮。

天涯。摇落恨，况逢多病，触绪堪嗟。任短衫尘湔，破帽欹斜。

镇日无人独坐，几辜负、绿醑黄花。疏棂外，淡烟残照，肠断欲栖鸦。

作者简介：万锦雯，字云绂。宜兴人。顺治十二年进士，官中书舍人。